Document ID: 32012R1147

A BIZOTTSÁG 1147/2012/EU RENDELETE
(2012. december 4.)
az 1333/2008/EK európai parlamenti és tanácsi rendelet II. mellékletének a méhviasz (E 901), a karnaubaviasz (E 903), a sellak (E 904) és a mikrokristályos viasz (E 905) bizonyos gyümölcsökön való használata tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználási feltételeiket.
(2)
Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és a tanácsi rendeletben (2) említett eljárásnak megfelelően módosítható.
(3)
Az 1331/2008/EK rendelet 3. cikke (1) bekezdésének alapján az élelmiszer-adalékanyagok uniós jegyzékének naprakésszé tétele a Bizottság kezdeményezésére, vagy pedig kérelem alapján történhet.
(4)
A Bizottsághoz engedélyezés iránti kérelmek érkeztek a méhviasz (E 901) paprikán, paradicsomon, uborkán, mangón, avokádón, gránátalmán és valamennyi gyümölcsön, a karnaubaviasz (E 903) és a sellak (E 904) gránátalmán, mangón, avokádón és papayán, valamint a mikrokristályos viasz (E 905) ananászon való használatára. Ezeket a kérelmeket a Bizottság hozzáférhetővé tette a tagállamok számára.
(5)
A méhviasznak (E 901), a karnaubaviasznak (E 903), a sellaknak (E 904) és a mikrokristályos viasznak (E 905) az említett gyümölcsök és gyümölcsféle zöldségek felületi kezeléséhez fényezőanyagként való használatát a jobb eltarthatóság érdekében kérelmezték. A kezelés megvédi a gyümölcsöket a dehidratációtól és az oxidációtól, továbbá növekedésgátló hatással rendelkezik a penészgombával és bizonyos mikroorganizmusokkal szemben. Különösen a trópusi országokból behozott gyümölcsök esetében van erre technológiai igény. Ezeket a gyümölcsöket a hosszú szállítás során is védeni kell.
(6)
Ezeket az élelmiszer-adalékanyagokat külső kezelésre szánják, és várhatóan nem kerülnek a gyümölcsök belső ehető részeibe. Ezért az olyan gyümölcsök kezelése, amelyek héját nem fogyasztják, valószínűsíthetően nem gyakorol hatást az emberi egészségre. Ezért indokolt a méhviasz (E 901), a karnaubaviasz (E 903), a sellak (E 904) és a mikrokristályos viasz (E 905) olyan, főként trópusi országokból behozott gyümölcsökön való használatát engedélyezni, mint a banán, a mangó, az avokádó, a gránátalma, a papaya és az ananász.
(7)
Az 1331/2008/EK rendelet 3. cikke (2) bekezdésének alapján a Bizottság kikéri az Európai Élelmiszerbiztonsági Hatóság (a továbbiakban: Hatóság) véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítések valószínűsíthetően nem gyakorolnak hatást a közegészségre. Mivel az említett jegyzék naprakésszé tétele a méhviasz (E 901) banánon, mangón és gránátalmán, a karnaubaviasz (E 903) és a sellak (E 904) gránátalmán, mangón, avokádón és papayán, a mikrokristályos viasz (E 905) ananászon való használatának engedélyezése tekintetében valószínűsíthetően nem gyakorol hatást a közegészségre, nem szükséges kikérni az Európai Élelmiszerbiztonsági Hatóság véleményét.
(8)
A Bizottság tovább mérlegeli a viaszok egyéb gyümölcsökön és zöldségeken való használata iránti kérelmeket, figyelembe véve a fogyasztók biztonságát azokban az esetekben, amikor a külső részeket is várhatóan fogyasztják, a technológiai indokokat és a fogyasztó lehetséges félrevezetését, a címkézési követelményeket is beleértve.
(9)
Az 1129/2011/EU bizottság rendelet (3) átmeneti rendelkezései alapján az 1333/2008/EK rendelet II. mellékletében szereplő élelmiszer-adalékanyagok jegyzéke 2013. június 1-től alkalmazandó. Annak érdekében, hogy engedélyezett élelmiszer-adalékanyagok piacon történő új használatai lehetővé váljanak, e használatokra vonatkozóan korábbi hatálybalépési időpontot kell megállapítani.
(10)
Az 1333/2008/EK rendelet II. mellékletét ezért ennek megfelelően módosítani kell.
(11)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
Az 1333/2008/EK rendelet módosítása
Az 1333/2008/EK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. december 4-én.

Labels: 0
3
17